Imtella' Novembru 2, 2021 - Aġġornata 2 Ta' Novembru, 2021 3:13pm L-espert fil-kwalità tal-arja Noel Aquilina qed iħeġġeġ lin-nies li jgħixu f'żoni fejn hemm livell għoli ta' tniġġis, l-aktar minħabba t-traffiku, biex jiftħu t-twieqi bil-lejl meta l-livell tat-tniġġis ikun iktar baxx. Dr Noel Aquilina, li huwa xjenzatli jaħdem fid-Dipartiment tal-Kimika fl-Università ta' Malta, kien qed jitkellem waqt il-programm TVAM dwar studju li sar f'dar fin-Naxxar fejn fuq medda ta' tlett ijiem tkejjel in-nugrufun u partiċelli fl-arja. Huwa semma x-xemgħat u t-toasters bħala eżempji kif jiġi iġġenerat nugurfun u partiċelli fid-djar u sostna li x'jibqa' ġewwa jiddependi mill-ventilazzjoni. Dr Aquilina qal li bħala medja fid-dar sabu 5.6 mikrogrammi ta' partiċelli għal kull metru kubu meta l-medja f'kull dar hija ta' madwar 6 mikrogrammi kull metru kubu. Huwa rrimarka li mill-istudju ħareġ ukoll li l-livell tat-tniġġis fuq il-bejt ta' din id-dar kien fil-livelli ta' dak fl-Imsida li hija magħrufa l-aktar għat-tniġġis iġġenerat mit-traffiku. Dr Aquilina semma fattur oħra, barra t-traffiku, li jaffettwa t-tniġġis fosthom ir-ramel mid-deżert Sahara, il-melħ tal-baħar, il-vapuri u anke logħob tan-nar fejn żied li minħabba li Malta hija gżira l-arja titħallat aktar. Hawnhekk osserva li man-nofs tal-partiċelli huma naturali. Huwa qal li bħalissa l-livell tal-arja, speċjalment meta mqabbel mal-Ewropa, huwa tajjeb madankollu nnota li fl-aħħar snin it-tniġġis barra żdied għal 18-il mikrogramma kull metru kubu meta l-limitu huwa ta' 25 mikrogramma kull metru kubu. Dr Aquilina żied ukoll li din is-sena stess l-Għaqda Dinijija tas-Saħħa (WHO) iddeċiedet li tnaqqas il-limitu ta' partiċelli fl-arja minn 25 mikrogramma kull metru kubu għal 15-il mikrogramma kull metru kubu. Kien lejn l-aħħar tal-intervent tiegħu li huwa ssuġġerixxa li f'lokalitajiet traffikużi t-twieqi jinżammu miftuħin filgħaxijiet u matul il-lejl meta ma jkunx hemm livell għoli ta' traffiku.